Nic Schiøll

**Nicolai Marius «Nic» Schiøll** (1901–1984) var en norsk billedhugger og maler.

## Utdannelse
Schiøll tok examen artium på Frogner skole i 1920 og begynte samme høst på Statens Håndverks- og Kunstindustriskole, der han studerte i tegne- og modellérklassene fra 1920 til 1922. I 1923 studerte han ved Kunstakademiet under professor Wilhelm Rasmussen, og i 1923–1924 var han elev av Antoine Bourdelle i Paris. Det han lærte hos Bourdelle sees godt i portretthodet «Grekeren», som bærer klare inspirasjoner 
fra Bourdelle. Schiøll foretok også studiereiser til Hellas (Athen og Delfi) og Italia (Firenze) i 1924–25, og hadde et lengre studieopphold i Paris fra 1928 til 1930.

## Karriere

### Nidarosdomen (1927–1936)
Fra 1927 til 1936 var Schiøll tilknyttet Nidaros domkirkes restaureringsarbeider som billedhugger. Han modellerte ni statuer til Nidarosdomens vestfront, som 
fremstiller helgener og bibelske skikkelser, blant andre Filip, Paulus, Jakob den eldre, St. Fransiskus, en engel, Adam, Eva og 
St. Hallvard. Statuene ble hugd i kleberstein i nygotisk stil, og arbeidet krevde at Schiøll underordnet seg strenge ikonografiske og arkitektoniske rammer.

### Oslo rådhus (1938–1950)
I 1938 vant Schiøll førstepremien i konkurransen om utsmykning av sørveggen på Oslo rådhus. Oppdraget ble hans hovedverk og opptok ham fra 1938 til 1950. Sentralt på sørveggen, mot Oslofjorden, står den monumentale bronsefiguren av St. Hallvard – Oslos skytshelgen. Figuren er flankert av mindre fortellende båtrelieffer som gjengir St. Hallvard-legenden. Schiøll bidro også med utskårne eikrelieffer til ordførerpodiet og balkongrekkverket i bystyresalen, samt relieffer av Sigurd Fåvnesbane til stolpen mellom hovedinngangsdørene.

### Andre offentlige verker
Allerede i 1931 vant Schiøll konkurransen om relieff-frisen til Sjømennenes minnehall i Stavern, til minne om falne sjømenn under første verdenskrig.

I Bergen utførte han granittskulpturene «Måtehold» og «Styrke» ved inngangspartiet til Bergen tinghus (1934–38). Til Trondheim tinghus skapte han marmorstatuen «Lovsigemannen» og keramiske veggutsmykninger (1938–50).

I 1945 ble Schiølls seks meter høye monument over misjonæren Paul Olaf Bodding avduket på Gjøvik.

Blant hans øvrige verker finnes portretthodet «Grekeren» (bronse, 1924), innkjøpt av Nasjonalgalleriet i 1927, statuen «Tømmerfløter» i Drammen (1950–52), og statuen av Hans Egede ved Trefoldighetskirken i Oslo (1965).

### Krigsminnesmerker
I årene 1945–1957 utførte Schiøll omkring 20 krigsminnesmerker rundt om i Norge til minne om falne under andre verdenskrig. Disse varierer fra enkle navneplater til høye bautasteiner med innhugd dekor, og større monumenter med skulpturgrupper – særlig mor-og-barn-motiver. Blant de mest kjente er minnesmerkene i Drammen, ved Grini fangeleir i Bærum (1952), og «Knelende kvinne med blomst i hånden» på Rådhusplassen i Odda (1951).

## Kunstnerisk stil
Schiøll tilhørte den første generasjonen av norske billedhuggere utdannet under Wilhelm Rasmussen. Selv om han studerte hos Bourdelle i Paris, utviklet han seg raskt i en mer nyklassisistisk retning, med større innflytelse fra franske billedhuggere som Aristide Maillol og Charles Despiau.

Et kjennetegn ved Schiølls arbeid var evnen til å integrere skulptur med arkitektoniske omgivelser. Han uttalte selv at «kunstnerisk mening skapes i de beste verkene utover det skulpturen eller arkitekturen alene formidler».

Schiøll var blant de første norske billedhuggere som forsøkte seg med modernistiske uttrykk, som hans abstrakte relieffer vist i Kunstnerforbundet i 1937. I 1959–60 skapte han den helt abstrakte skulpturen «Volare» (bronse), som ble oppstilt utenfor Moss Kunstgalleri i 1970.

## Utmerkelser
For sitt kunstneriske virke ble Schiøll tildelt Kongens fortjenstmedalje i gull i 1950 og Nidaros domkirkes medalje i gull i 1969. Han vant i løpet av karrieren seks førstepriser i nasjonale konkurranser om offentlig skulptur.

## Privatliv
Schiøll ble i 1928 gift med Axeliane Kristine («Assa») Kielland Lange (1902–1993) i Trondheim, og de fikk to barn. Fra 1937 til sin død bodde og arbeidet han i Sørkedalsveien 220 på Røa i Oslo. Han døde 29. desember 1984 og er gravlagt på Ullern kirkegård i Oslo.

## Galleri

Oslo, town hall (4).JPG|Oslo rådhus med Schiølls relieff av St. Hallvard på hovedfasaden ut mot sjøen. Foran i bildet Emil Lies fonteneskulptur på Rådhusplassen.
Domkirka vestvegg statuer.jpg|Vestfronten på Nidarosdomen med nummererte skulpturer. Schiøll modellerte nr. 20, 29, 30, 31, 42, 49, 50, 54 og 57.
Entrance to trondheim city hall.jpg|Inngangspartiet på Trondheim tinghus, som ble oppført 1937–1951, er utsmykket av Nic. Schiøll: Sentralt står statuen «Lovsigemannen», og på sidene er keramikkrelieffer av andre toneangivende lovmenn, blant andre Magnus Lagabøte.


## Referanser


## Eksterne lenker
*